ཕར་རི་རྡོ་རྗེ་བྲག་ལ།།ཤུག་པ་སྔོན་མོ་འཁྲུངས་སོང་།།ཤུག་པ་སྔོན་མོ་འཁྲུངས་སར།།ལྷ་བསང་དཀར་པོ་བཏང་ཡོད།།ལྷ་བསང་དཀར་པོ་བཏང་ནས།།སྤྲིན་འཇའ་དར་གསུམ་བརྐྱངས་ཡོད།།སྤྲིན་འཇའ་དར་གསུམ་བརྐྱངས་ནས།།ནམ་མཁར་འོད་ཟེར་ཁྱབ་སོང་།།སྤྲིན་འཇའ་དར་གསུམ་བརྐྱངས་ནས།།ཆར་ཆུ་ཐིགས་གསུམ་བབ་བྱུང་།།ཆར་ཆུ་ཐིགས་གསུམ་ནག་པོ་ས་ལ་བབ།།ས་ལ་བབ་ནས་འབྲུ་རིགས་སྣ་ལྔ་འཁྲུངས།།འབྲུ་རིགས་སྣ་ལྔས་ཞིམ་པའི་ཆང་ཞིག་བཙོ།།ཞིམ་པའི་ཆང་ནི་བྲོ་ར་འདི་ལ་དྲངས།།ས་ཡི་གཅིག་པ་བཤད་ན།།གསེར་གྱི་ས་གཞི་ཆགས་ཡོད།།ས་ཡི་གཉིས་པ་བཤད་ན།།དངུལ་གྱི་མཎྜལ་ཆགས་ཡོད།།ས་ཡི་གསུམ་པ་བཤད་ན།།རིགས་གསུམ་མགོན་པོ་ཆགས་ཡོད།།ས་ཡི་བཞི་པ་བཤད་ན།།རྒྱལ་ཆེན་སྡེ་བཞི་ཆགས་ཡོད།།ས་ཡི་ལྔ་པ་བཤད་ན།།རྒྱལ་བ་རིགས་ལྔ་ཆགས་ཡོད།།ས་ཡི་དྲུག་པ་བཤད་ན།།འགྲོ་བ་རིགས་དྲུག་ཆགས་ཡོད།།ས་ཡི་བདུན་པ་བཤད་ན།།རི་སྐེད་མཚོ་བདུན་ཆགས་ཡོད།།ས་ཡི་བརྒྱད་པ་བཤད་ན།།པད་མ་འདབ་བརྒྱད་ཆགས་ཡོད།།ས་ཡི་དགུ་པ་བཤད་ན།།འཁོར་ལོ་རྩིབས་དགུ་ཆགས་ཡོད།།ས་ཡི་བཅུ་པ་བཤད་ན།།བྱང་ཆུབ་ས་བཅུ་ཆགས་ཡོད།།ས་ཡི་བཅུ་གཅིག་བཤད་ན།།རྩི་ཤིང་ནགས་ཚལ་ཆགས་ཡོད།།